2013. gada Latvijas čempionāts šahā

2013. gada Latvijas šaha čempionāts - Latvijas šaha čempionāts vīriešiem un sievietēm, kas notika no 13. līdz 20. aprīlim 2013. gadā Rīgā Mihaila Tāla šaha klubā (Vaļņu iela 9, 3. stāvs).

Atlases sacensības

Čempionāta izspēles sistēma, salīdzinot ar iepriekšējo gadu, netika mainīta. Vīriešu turnīrā bija daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Pusfināla un reģionālo sacensību uzvarētāji kvalificējās finālam. Tāpat finālam kvalificējās Latvijas 2013. gada U18 zēnu čempionāta pirmo divu vietu ieguvēji, U16 zēnu čempionāta pirmās vietas ieguvējs, un Latvijas 2013. gada senioru čempionāta pirmo divu vietu ieguvēji. Bez atlases vīriešu čempionāta finālā varēja piedalīties Latviju pārstāvoši šaha lielmeistari un starptautiskie meistari, kā arī Latvijas 2012. gada čempionāta pirmo desmit vietu ieguvēji. 
Sievietēm atlases sacensības nenotika, bet fināls bija viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz I sporta klasi.

Latvijas vīriešu čempionāta ceturtdaļfināls

No 17. līdz 22. janvārim 2013.gadā Rīgas Šaha federācijas telpās notika Latvijas vīriešu čempionāta ceturtdaļfināla sacensības. Tās risinājās 8 kārtās pēc Šveices sistēmas ar apdomas laiku 60 minūtes visai partijai plus 30 sekundes par katru izdarīto gājienu. 51 dalībnieka konkurencē uzvaru ar 6½ punktiem izcīnīja O.Petrovskis, otro vietu pēc papildus koeficienta ieguva F.Poļakovs, bet trešajā vietā ierindojās A.Vīns - abiem pa 6 punktiem. Pirmo 10 vietu ieguvēji nodrošināja vietu čempionāta pusfinālā.

Latgales reģionālā atlase

No 15. līdz 17. martam Daugavpils pilsētas šaha-dambretes klubā notika Latgales novada 2013. gada atklātais čempionāts šahā, kas vienlaicīgi bija Latvijas 2013. gada vīriešu čempionāta Latgales reģionālā atlase. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 25 dalībnieku konkurencē uzvaru ar 6 punktiem uzvaru izcīnīja O.Indričāns, otro vietu ar 5½ punktiem ieguva N.Krilovs, bet trešo un ceturto vietu dalīja V.Žuravļovs un E.Dzirkalis - abiem pa 5 punktiem. Pirmo divu vietu ieguvēji nodrošināja vietu Latvijas 2013. gada šaha čempionāta finālā, bet nākamo divu vietu ieguvēji ieguva tiesības piedalīties čempionāta pusfinālā.

Latvijas 2013. gada senioru čempionāts

No 15. līdz 17. martam 2013.gadā Rīgas Šaha federācijas telpās notika Latvijas 2013. gada senioru čempionāts. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 20 sekundes par katru izdarīto gājienu. 36 dalībnieku konkurencē uzvarēja J.Daudzvārdis - 6 punkti, bet otro vietu izcīnīja J.Visockis ar 5½ punktiem. Abi uzvarētāji iekļuva Latvijas 2013. gada šaha čempionāta finālā.

Latvijas 2013. gada jauniešu čempionāta fināli

No 22. līdz 26. martam 2013.gadā Rīgas Šaha skolā notika Latvijas jauniešu čempionāta fināli visās vecuma grupās. Apdomas laiks turnīros bija 90 minūtes visai partijai plus 30 sekundes par katru izdarīto gājienu. U16 zēnu grupā 10 dalībnieku konkurencē uzvarēja A.Šumskis, kas ieguva 8 punktus no 9, un ieguva tiesības piedalīties Latvijas čempionāta finālā. U18 zēnu grupā 7 dalībnieku konkurencē labākais bija D.Starcevs, kas ieguva 5 punktus no 6, bet otrais ar 4½ punktiem palika D.Dunaveckis. Abi šīs grupas uzvarētāji ieguva tiesības piedalīties Latvijas čempionāta finālā.

Kurzemes reģionālā atlase

No 28. līdz 30. martam Liepājas kompleksās sporta skolas šaha nodaļas telpās notika Latvijas 2013. gada vīriešu čempionāta Kurzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 26 dalībnieku konkurencē uzvaru ar 6 punktiem izcīnīja M.Doronkins, otro vietu ar 5½ punktiem ieguva Ā.Ozoliņš. Pirmo divu vietu ieguvēji nodrošināja vietu čempionāta finālā.

Latvijas vīriešu čempionāta pusfināls

No 28. marta līdz 1. aprīlim 2013.gadā Rīgas Šaha federācijas telpās notika Latvijas vīriešu čempionāta pusfināls. Tas risinājās pēc Šveices sistēmas ar apdomas laiku 90 minūtes visai partijai plus 30 sekundes par katru izdarīto gājienu. 24 dalībnieku konkurencē ar 7 punktiem uzvaru izcīnīja K.Kalniņš, otro vietu pēc papildus koeficienta ieguva A.Bernotas, bet trešajā vietā ierindojās K.Kretainis - abiem pa 6½ punktiem. Pirmo 10 vietu ieguvēji nodrošināja vietu čempionāta finālā.

Vidzemes reģionālā atlase

No 6. līdz 7. aprīlim Mālpils sporta hallē notika Latvijas 2013. gada vīriešu čempionāta Vidzemes reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 50 minūtes visai partijai plus 10 sekundes par katru izdarīto gājienu. 14 dalībnieku konkurencē uzvaru ar 5½ punktiem izcīnīja A.Vīns un ieguva vienīgo vietu čempionāta finālā.

Zemgales reģionālā atlase

No 6. līdz 7. aprīlim Jelgavas Valsts ģimnāzijā notika Latvijas 2013. gada vīriešu čempionāta Zemgales reģionālās atlases turnīrs. Tas risinājās pēc Šveices sistēmas 7 kārtās ar apdomas laiku 45 minūtes visai partijai plus 15 sekundes par katru izdarīto gājienu. 20 dalībnieku konkurencē pārliecinoši uzvarēja G.Rasa ar 6½ punktiem, otro vietu pēc papildus koeficienta ar 5 punktiem izcīnīja J.Kločāns. Pirmo divu vietu ieguvēji nodrošināja vietu čempionāta finālā.

Turnīra gaita

Abi fināli noritēja pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 29 dalībnieki, bet sievietēm bija 18 dalībnieces.

Vīrieši

Vīriešu čempionātā par favorītiem tika uzskatīti lielmeistari Igors Kovaļenko, Normunds Miezis, Arturs Neikšāns un Jevgēņijs Svešņikovs, kuri visi guva uzvaras 1. kārtā. Tomēr jau nākamajā kārtā no turnīra izstājās Miezis, un pēc 3. kārtas par līderiem izvirzījās Kovaļenko un Neikšāns. 4. kārtā abi līderi savstarpējo spēli beidza neizšķirti, un viņus panāca Jevgēņijs Svešņikovs. 5. kārtā Kovaļenko uzvarēja Svešņikovu un kļuva par vienīgo līderi. Arī 6. kārtā visi līderi - Kovaļenko, Neikšāns, Svešņikovs - savas partijas uzvarēja. Taču 7. kārtā Jevgēņijs Svešņikovs ātri vienojās par neizšķirtu ar Neikšanu, ļaujot Kovaļenko nostiprināt savu līdera pozīciju. 8. kārtā visi līderi savas partijas beidza neizšķirti, un Kovaļenko saglabāja viena punkta pārsvaru pār tuvākajiem sekotājiem. Pēdējā, 9. kārtā Kovaļenko negaidīti zaudēja Ņikitam Meškovam, Neikšāns savu partiju beidza neizšķirti, bet lielmeistars Svešņikovs sensacionāli zaudēja Kristapam Kretainim. Līdz ar to par Latvijas 2013. gada čempionu ar pirmo savu mēģinājumu kļuva Igors Kovaļenko, sudraba medaļu ieguva Artūrs Neikšāns, bet bronzas - Kristaps Kretainis.

Sievietes

Sievietēm galveno cīņa par uzvaru prognozēja starp lielmeistarēm Lauru Roguli, Ilzi Bērziņu un starptautisko meistari Katrīnu Šķiņķi, taču pēc 4. kārtas par vienīgo līderi negaidīti izvirzījās jaunā Marija Golubeva. 5. kārtā jauno līderi pārspēja Rogule un kopā ar Katrīnu Šķiņķi kļuva par līderi. Tomēr 6. kārtā Rogule dramatiskā cīņā pārtērēja apdomas laiku pret Margaritu Parhomenko, un pēc negaidītā kārtas atrisinājuma bija uzreiz trīs līderes – Margarita Parhomenko, Katrīna Šķiņķe un Marija Golubeva, kurām visām pa 4½ punktiem. 7. kārtā vienpersonisku vadību turnīrā pārņēma Katrīna Šķiņķe, kas uzvarēja Mariju Golubevu. 8. kārtā Šķiņķe uzvarēja arī Parhomenko un saglabāja vadību. Tomēr pēdējā, 9. kārtā Katrīna Šķiņķe nespēja uzvarēt, un viņu panāca gan Laura Rogule, gan Ilze Bērziņa, kas savas partijas uzvarēja. Pēc papildrādītājiem 1. vietu un savu septīto Lavijas čempiones titulu ieguva Laura Rogule, 2. vietu - Katrīna Šķiņķe, bet 3. vietu - iepriekšējā gada čempione Ilze Bērziņa.